নিজস্ব সংবাদদাতা, রাজবাড়ী, ২৭ ডিসেম্বর ॥ ঘন কুয়াশার কারণে দৌলতদিয়া-পাটুরিয়া নৌরুটে ৭ ঘণ্টা ফেরি চলাচল বন্ধ থাকার পর শনিবার ভোর থেকে ফেরি চলাচল শুরু হয়। রাতে দৌলতদিয়া ঘাট থেকে যানবাহন ও যাত্রীবোঝাই ৫টি ফেরি পাটুরিয়ার উদ্দেশে ছেড়ে গিয়ে ঘন কুয়াশার কারণে দিক হারিয়ে মাঝ নদীতে আটকা পড়ে। এ সময় নদী পারে অপেক্ষায় দৌলতদিয়ায় ৩ শতাধিক বিভিন্ন যানবাহনে যাত্রী সাধারণের দুর্ভোগ সৃষ্টি হয়।
স্থানীয় বিআইডব্লিউটিসি সূত্র জানায়, ঘন কুয়াশার কারণে শুক্রবার রাত ১০টার দিকে দৌলতদিয়া ঘাট থেকে ৫টি ফেরি পূর্ণ লোড নিয়ে পাটুরিয়ার উদ্দেশে ছেড়ে গেলেও মাঝ নদীতে নোঙর করে থাকতে বাধ্য হয়। টানা ৭ ঘণ্টা বন্ধ থাকার পর শনিবার ভোর ৫টায় কুয়াশা কেটে গেলে পুনরায় ফেরি চলাচল শুরু হয়।
ককটেল বিস্ফোরণ ও ভাংচুরের ঘটনায় বগুড়ায় ৩৯ জনের বিরুদ্ধে মামলা
স্টাফ রিপোর্টার, বগুড়া অফিস ॥ বগুড়ায় শুক্রবার রাতের ককটেল বিস্ফোরণ ও ভাংচুরের ঘটনায় বগুড়া জেলা যুবদল ও স্বেচ্ছাসেবক দলের সভাপতিসহ বিএনপি, যুবদল, স্বেচ্ছাসেবক দলের ৩৯ নেতাকর্মীর বিরুদ্ধে পুলিশ বাদী হয়ে মামলা দায়ের করেছে।
শুক্রবার সন্ধ্যায় বিএিনপির মিছিল থেকে জেলা আওয়ামী লীগ সভাপতির ব্যক্তিগত অফিসে ইটপাটকেল ছুড়ে ভাংচুর ও রাস্তার কয়েকটি স্থানে আওয়ামী লীগের লাগানো ব্যানার ছিঁড়ে ফেলা হয়। এর প্রতিবাদে রাতে জেলা আওয়ামী লীগ কার্যালয়ের সামনে থেকে মিছিলের পর জাতীয়তাবাদী শ্রমিক দলের অফিস ভাংচুর ও জেলা বিএনপি কার্যালয়ে আগুন দেয়ার চেষ্টা করে।
রূপগঞ্জে ঘোড়ার পায়ে পিষ্ট হয়ে বৃদ্ধার মৃত্যু
নিজস্ব সংবাদদাতা, রূপগঞ্জ, ২৭ ডিসেম্বর ॥ রূপগঞ্জে ঘোড়দৌড় প্রতিযোগিতা দেখতে গিয়ে ঘোড়ার পায়ে পিষ্ট হয়ে মেহের নিকা (৬৫) নামে এক মহিলার মর্মান্তিক মৃত্যু হয়েছে। শনিবার বিকেলে উপজেলার হাটাব বাড়ৈপাড়া ঘোড়দৌড় প্রতিযোগিতার মাঠে এ দুর্ঘটনা ঘটে।
এলাকাবাসী জানান, প্রতিবছর বিজয়ের মাস ডিসেম্বরে হাটাব এলাকার লোকজন বাড়ৈপাড়া মাঠে ঘোড়দৌড় প্রতিযোগিতার আয়োজন করেন। শনিবার ছিল ঘোড়দৌড় প্রতিযোগিতার নির্ধারিত দিন। আশপাশের প্রায় ৩০ হাজার দর্শক আসেন প্রতিযোগিতা দেখতে। রেসের সময় বিকেল সাড়ে ৩টার দিকে একটি ঘোড়া এলোপাথাড়ি দৌড়ে দর্শক সারিতে ঢুকে যায়।
অবশেষে মৃত্যুর কাছে হার মেনেছেন স্কুলশিক্ষক
বড়াইগ্রাম ট্র্যাজেডি
সংবাদদাতা, নাটোর, ২৭ ডিসেম্বর ॥ অবশেষে ২ মাস ৭ দিন মৃত্যুর সঙ্গে লড়ে পরাজিত হলেন শিক্ষক আজাদুল বারী। চলতি বছরের ২০ অক্টোবর নাটোরের বড়াইগ্রাম উপজেলার রাজ্জাকের মোড়ে সংঘটিত দেশের অন্যতম মর্মান্তিক বাস দুর্ঘটনায় গুরুতর আহত হন স্কুল শিক্ষক আজাদুল বারী (৩৪)। স্কুল শেষে অথৈ পরিবহনে বাড়ি ফেরার পথে বনপাড়া-হাটিকুমরুল মহাসড়কে কেয়া পরিবহনের সঙ্গে মুখোমুখি সংঘর্ষে গুরুতর আহত অবস্থায় তাকে প্রথমে রাজশাহী মেডিক্যাল কলেজের হাসপাতালের আইসিউতে এবং পরে ঢাকা বঙ্গবন্ধু মেডিক্যাল বিশ্ববিদ্যালয় হাসপাতালে ভর্তি করা হয়। সেখানে চিকিৎসাধীন অবস্থায় শুক্রবার রাত ৯টার দিকে মারা যান তিনি।
বাংলাদেশ ভার্সিটির প্রোগ্রামিং প্রতিযোগিতায় ৮২ দল
শনিবার সকালে ঢাকার মোহাম্মদপুরে বাংলাদেশ ইউনিভার্সিটির অডিটরিয়ামে চতুর্থ কাজী আজাহার আলী ইন্টারন্যাশনাল প্রোগ্রামিং প্রতিযোগিতা ২০১৪’র উদ্বোধন করেন অনুষ্ঠানের প্রধান অতিথি স্থানীয় সরকার, পল্লী উন্নয়ন ও সমবায় মন্ত্রণালয়ের প্রতিমন্ত্রী মশিউর রহমান রাঙ্গা এমপি। উদ্বোধনী অনুষ্ঠানে বিশেষ অতিথি ছিলেন বাংলাদেশ ইউনিভার্সিটির বোর্ড অব ট্রাস্টিজের সদস্য, নগর ও পরিবেশবিদ স্থপতি ইকবাল হাবিব। সভাপতিত্ব করেন ভারপ্রাপ্ত উপাচার্য কামরুল হাসান। আনুষ্ঠানিক উদ্বোধন ঘোষণা করেন ভার্সিটির বোর্ড অব ট্রাস্টিজের চেয়ারম্যান কাজী জামিল আজহার। সন্ধ্যায় সমাপনী অনুষ্ঠানে বিজয়ীদের মধ্যে পুরস্কার বিতরণ করেন ঢাকা-১৩ আসনের সংসদ সদস্য এ্যাডভোকেট জাহাঙ্গীর কবির নানক। -বিজ্ঞপ্তি।
বিজিবির হাতে ভারতীয় কিশোর আটক
নিজস্ব সংবাদদাতা, দৌলতপুর, ২৭ ডিসেম্বর ॥ কুষ্টিয়ার দৌলতপুর সীমান্তে বিজিবির হাতে রানা খান (১৩) নামে ভারতীয় এক কিশোর আটক হয়েছে। শুক্রবার রাত সাড়ে ৮ টার সময় তাকে দৌলতপুর থানায় সোপর্দ করা হয়েছে। পুলিশ জানায়, দক্ষিণ চব্বিশপরগনা জেলার বারইপাড়া থানার বেলগাছী চরপাড়া গ্রামের হাবিল খানের ছেলে রানা খান ওইদিন দুপুরে অবৈধভাবে ভারত সীমান্ত পাড়ি দিয়ে বাংলাদেশের দৌলতপুর উপজেলার চিলমারী ইউনিয়নের উদয়নগর সীমান্তে প্রবেশ করে।
# নৌ # ফেরি